Mahinda Rajapaksa
Mahinda Rajapaksa, f. 18.11.1945, srilankansk politiker; præsident fra 2005. Rajapaksa blev i 1970 medlem af parlamentet for Sri Lanka Freedom Party. Han var minister for arbejde og fiskeri 1994-2001 og premierminister 2004-05. I 2005 vandt han præsidentvalget. Som premierminister støttede han forhandlinger med De Tamilske Tigre, men antog under præsidentkampagnen en mere uforsonlig holdning. Under hans politiske ledelse nedkæmpede Sri Lankas hær endeligt De Tamilske Tigre under en stor offensiv i 2008-09. Under kampene omkom mange tusinde civile, og den srilankanske ledelse er fra flere sider blevet beskyldt for krigsforbrydelser. Rajapaksa vandt endnu en valgsejr ved præsidentvalget i 2010. Ved præsidentvalget i januar 2015 blev han besejret af sin tidligere partifælle Maithripala Sirisena.